جادہ راہ خور کو وقت شام ہے، تارِ شعاع مرزا غالب غزلیں
جادۂ رہ خور کو وقت شام ہے تار شعاع 
چرخ وا کرتا ہے ماہ نو سے آغوش وداع 
شمع سے ہے بزم انگشت تحیر در دہن 
شعلۂ آواز خوباں پر بہ ہنگام سماع 
جوں پر طاؤس جوہر تختہ مشق رنگ ہے 
بسکہ ہے وہ قبلۂ آئینہ محو اختراع 
رنجش حیرت سرشتاں سینہ صافی پیشکش 
جوہر آئینہ ہے یاں گرد میدان نزاع 
چار سوئے دہر میں بازار غفلت گرم ہے 
عقل کے نقصاں سے اٹھتا ہے خیال انتفاع 
آشنا غالبؔ نہیں ہیں درد دل کے آشنا 
ورنہ کس کو میرے افسانے کی تاب استماع